SA man doodstraf opgelêTyrone Lee Coetzee ŉ Hof in die suide van Viëtnam het ŉ Suid-Afrikaner die doodstraf opgelê nadat hy aan dwelmsmokkelary skuldig bevind is. Die Ho Chi Minh City Law-koerant berig Tyron Lee Coetzee is daaraan skuldig bevind dat hy nagenoeg 1,5 kg se kokaïene gesmokkel het. Hy is in Junie 2016 in hegtenis geneem nadat hy by die Tan Son Nhat Internasionale Lughawe geland het en die dwelms in sy bagasie gevind is. Volgens die berig het Coetzee glo in die hof aangevoer dat ŉ Nigeriër hom gehuur het om die dwelms te vervoer en dat hy $3 500 sou ontvang ná sy aankoms in Viëtnam. Hy het glo van Suid-Afrika na Brasilië toe gevlieg waar hy die dwelms gekry het, waarna hy na Viëtnam gevlieg het. VN Express International het in Mei verlede jaar berig Coetzee het aangevoer hy het skisofrenie en dat sy saak toe uitgestel is sodat hy ŉ sielkundige evaluering kon ondergaan. Vietnam het van die wêreld se strengste wetgewing teen dwelms en die smokkel van net sowat 100 g heroïen of kokaïen is strafbaar met die doodstraf. Maroela Media het vroeër die maand berig oor Letitia Bosman (27) wat in 2015 die doodstraf in Maleisië opgelê is. Sy het vroeër die week in die hof verskyn in ŉ laaste desperate poging om haar vonnis na gevangenisstraf te laat omkeer. Die saak is tot 11 Oktober uitgestel omdat haar regsverteenwoordiger siek was. Elsie Bosman, Letitia se ma wat in Pretoria woon, het aan Maroela Media gesê haar grootste wens is dat haar dogter se vonnis na gevangenisstraf omgeskakel word en dat die Maleisiese owerhede instem dat sy haar tronkstraf in Suid-Afrika kan kom uitdien. “Dan kan ek haar darem gereeld sien en met haar praat. Sy bly my baba. Niks kan dit verander nie. Bosman is in September 2013 op die Senai Internasionale Lughawe in hegtenis geneem en daar is 1,9 kg metamfetamien, ook bekend as tik, in haar besit gevind. Die dwelms was in ŉ sak versteek wat sy by haar gehad het.